**Т А Н И Л Ц У У Л Г А**

Ажилгүйдлийн даатгалын сангаас сургалтад хамрагдах нэг даатгуулагчид олгох зардлын дээд хэмжээг тогтоох тухай Засгийн газрын тогтоолын төсөл боловсруулсан тухай

2021 оны 10 дугаар сарын 18-ны өдөр

Нийгмийн даатгалын сангаас олгох ажилгүйдлийн тэтгэмжийн тухай хуулийн 12 дугаар зүйлийн 12.1-д “Хөдөлмөр эрхлэлтийн алба нь ажилгүйдлийн тэтгэмж авах болзол хангасан даатгуулагчийн хүсэлтээр түүнийг ажилгүй болсноос нь хойших 6 сарын дотор мэргэжил олгох болон давтан сургалтад хамруулж, сургалтын зардлыг ажилгүйдлийн даатгалын сангаас санхүүжүүлнэ” гэж, 12.3-т “Ажилгүйдлийн даатгалын сангаас сургалтад хамрагдах нэг даатгуулагчид олгох зардлын дээд хэмжээг Нийгмийн даатгалын үндэсний зөвлөлийн саналыг үндэслэн Засгийн газар тогтооно” гэж тус тус заасан.

Засгийн газрын 2001 оны “Хууль хэрэгжүүлэх талаар авах зарим арга хэмжээний тухай” 137 дугаар тогтоолоор ажилгүйдлийн даатгалын сангаас зарцуулах сургалтын зардлын нэг хүнд ногдох дээд хэмжээг 50 000 төгрөгөөр тогтоосон. Энэхүү тогтоолыг Засгийн газрын 2006 оны “Журам батлах тухай” 166 дугаар тогтоолоор, уг тогтоолыг Засгийн газрын 2011 оны “Журам батлах тухай” 375 дугаар тогтоолоор хүчингүй болгосон. Үүнээс хойш ажилгүйдлийн даатгалын сангаас сургалтын зардалд зарцуулалт хийгдээгүй байгаа хэдий ч холбогдох хуулийн зохицуулалт нь хүчин төгөлдөр мөрдөгдөж байгаа учир сургалтын зардлын нэг хүнд ногдох дээд хэмжээг шинэчлэн тогтоох шаардлагатай байна.

Засгийн газрын 2001 оны “Хууль хэрэгжүүлэх талаар авах зарим арга хэмжээний тухай” 137 дугаар тогтоол хэрэгжиж эхэлснээр 2001 оноос хойш нийт 7937 даатгуулагчид 359.9 сая төгрөгийг сургалтын төлбөрт олгосон ба үүнээс 2006 онд хамгийн өндөр дүнтэй буюу 55.7 сая төгрөгийн төлбөрийг 1091 даатгуулагчид олгож, ажилгүй болсон даатгуулагчдыг мэргэжлийн сургалтад хамруулж, цаашлаад ажлын байраар хангах боломж нөхцөлийг бүрдүүлэн ажиллаж байсан. Дээрх тогтоолууд хүчингүй болсонтой холбоотойгоор 2012 оноос хойш ажилгүйдлийн даатгалын сангаас сургалтын төлбөр олгогдоогүй байна.

Засгийн газрын хэрэг эрхлэх газраас Нийгмийн даатгалын сангаас олгох ажилгүйдлийн тэтгэмжийн тухай хуулийн 12 дугаар зүйлийн 12.3-т заасны дагуу ажилгүйдлийн даатгалын сангаас сургалтад хамрагдах нэг даатгуулагчид олгох зардлын дээд хэмжээг тогтоохгүй байгаа талаар албан бичгээр мэдэгдсэн.

Иймд Нийгмийн даатгалын сангаас олгох ажилгүйдлийн тэтгэмжийн тухай хуульд заасныг хэрэгжүүлэх зорилгоор ажилгүйдлийн даатгалын сангаас сургалтад хамрагдах нэг даатгуулагчид олгох зардлын дээд хэмжээг тогтоох тухай Засгийн газрын тогтоолын төсөл боловсрууллаа.

Жил бүр ажилгүйдлийн даатгалын санд сургалтын зардлын төсөв тусгагддаг боловч гүйцэтгэл байхгүй байгаа нь сургалтын байгууллагуудын сургалт явуулах зардал нь 2001 оны Засгийн газрын 137 дугаар тогтоолоор батлагдсан 50 000 төгрөгөөс илүү байгаатай холбоотой юм.

Тиймээс хуулийн хэрэгжилтийг хангах, ажил мэргэжил, мэдлэг, ур чадвараа дээшлүүлж өдрөөс өдөрт шинэчлэгдэн хөгжиж байгаа техник технологийн мэдлэгийг дээшлүүлэх, ажлын байранд тавигдах шаардлагыг хангасан өндөр ур чадвартай ажилчид бэлтгэж, ажилгүй иргэдийн тоог бууруулах зорилгоор ажилгүйдлийн даатгалын сангаас сургалтад хамрагдах нэг даатгуулагчид олгох зардлын дээд хэмжээг шинэчлэн тогтоох шаардлага бий болсон.

Ажилгүйдлийн даатгалын сангаас сургалтад хамрагдах нэг даатгуулагчид олгох зардлын дээд хэмжээг тогтоох тухай саналыг боловсруулахдаа хувийн байгууллагын мэргэжлийн сургалтын байгууллагуудын төлөөлөл болгон 10 байгууллагын холбогдох алба, цахим хуудаснаас мөн зарын сайтаас сургалтын хугацаа болон төлбөрийн хэмжээний талаар судалгааг хийсэн. Үндэсний статистикийн хорооны мэдээллээр 2020 оны байдлаар улсын хэмжээнд техник болон мэргэжлийн боловсролын байгууллага нийтдээ 75, үүнээс төрийн өмчийн 46, төрийн бус өмчийн 29 байгууллага байна.

Ажилгүйдлийн даатгалын сангаас 2018 онд 21 423 хүнд 34.3 тэрбум төгрөг, 2019 онд 23 064 хүнд 43.5 тэрбум төгрөг, 2020 онд 21 374 хүнд 50.2 тэрбум төгрөг тус тус зарцуулсан байна. Харин сургалтын зардалд 96.0 сая төгрөг тус сангийн төсөвт төсөвлөгдсөн боловч зарцуулалт гараагүй байна.

2005-2011 оны дүн мэдээгээр нийтдээ 65 410 даатгуулагч ажилгүйдлийн тэтгэмж авснаас 4 807 нь буюу нийт ажилгүйдлийн тэтгэмж авагчдын 7.3 хувь нь мэргэжил олгох, давтан сургалтад хамрагдсан байна. Өөрөөр хэлбэл жилд дунджаар 687 даатгуулагчид сургалтын төлбөр олгосон байна.

Богино хугацаатай мэргэжлийн баримжаа олгох хувийн байгууллагын сургалтын төлбөрийн судалгааг ажил мэргэжлүүдийн салбараар 6 ангилж, нийтлэг 36 мэргэжлийн мэдээллийг түүвэрлэн гаргасан болно. Уг судалгаанаас үзэхэд богино хугацааны мэргэжлийн сургалтын төлбөрийн хэмжээ, ажил мэргэжлээс хамааран 65 000-550 000 мянган төгрөгийн хооронд харилцан адилгүй байгаа ба сургалтын үргэлжлэх хугацаа мөн ялгаатай байна. Харьцуулж харвал мэргэжлийн үйл ажиллагааны салбараар уул уурхай, олборлолт өндөр дүнтэй байна.

Богино хугацаатай мэргэжлийн баримжаа олгох хувийн хэвшлийн сургалтын төлбөрийн судалгаа хөдөө аж ахуйн мэргэжлийн чиглэлээр ажилгүй иргэний сургалтын зардлын дээд хэмжээ 280 000 мянган төгрөг, уул уурхай, олборлолтын мэргэжлийн чиглэлээр ажилгүй иргэний сургалтын зардлын дээд хэмжээ 550 000 мянган төгрөг, боловсруулах үйлдвэрийн мэргэжлийн чиглэлээр ажилгүй иргэний сургалтын зардлын дээд хэмжээ 350 000 мянган төгрөг, барилга болон техникийн үйлчилгээний мэргэжлийн чиглэлээр ажилгүй иргэний сургалтын зардлын дээд хэмжээ 350 000 мянган төгрөг, бусад үйлчилгээний мэргэжлийн чиглэлээр ажилгүй иргэний сургалтын зардлын дээд хэмжээ 250 000 мянган төгрөг тус тус байна.

Дээрх судалгаанаас үзэхэд ажилгүйдлийн даатгалын сангаас зарцуулах сургалтын зардлын нэг хүнд ногдох дээд хэмжээ нь 50 000 мянган төгрөг байгаа нь одоогийн жишиг сургалтын төлбөрийн шаардлагад нийцэхгүй байна.

Хөдөлмөрийн зах зээлд ажил олгогчдын шаардлагад нийцэхийн тулд мэдлэг, мэргэжил, ур чадвараа дээшлүүлэх, мэргэжлийн сургалтад хамрагдах эрэлт хэрэгцээ даатгуулагчдад байгаа тул ажилгүйдлийн даатгалын сангаас сургалтад хамрагдах нэг даатгуулагчид олгох зардлын дээд хэмжээг хуульд заасны дагуу Нийгмийн даатгалын үндэсний зөвлөлөөс санал авсан.

Нийгмийн даатгалын сангаас олгох ажилгүйдлийн даатгалын сангаас сургалтад хамрагдах нэг даатгуулагчид олгох зардлын дээд хэмжээг 100 000 төгрөг болгон шинэчлэн тогтоосноор ажилгүй болсон даатгуулагчдыг мэргэжлийн баримжаа олгох, давтан сургалтад хамруулж тэднийг ажлын байраар хангах, орлоготой болоход нь дэмжлэг үзүүлэх нөхцөл бүрдэх юм.

ХӨДӨЛМӨР, НИЙГМИЙН ХАМГААЛЛЫН ЯАМ